Astronomer mot orddeling

Astronomer mot orddeling (AMO) var en norsk uformell gruppe som arbeidet mot fenomenet orddeling (egentlig særskriving). 

Navnet var en referanse til AMOs opphav, som en organisasjon stiftet av astronomistudenter ved Universitetet i Oslo våren 1996. De fikk egen hjemmeside på internett i februar 1997. På tross av navnet var det intet krav om at man må være astronom for å slutte seg til AMO.

AMO omtalte seg selv som «organisasjon», men kunne heller kalles en aksjonsgruppe, eller en bevisstgjøringskampanje. De hadde ingen formelle organer.  Medlemmene kaltes «sjefer» og var nummerert etter når de meldte seg inn. Ledelsen bestod av et «overhode», en «president» og en «adm. direktør». Disse måtte oppfattes som humoristiske titler.

Et av AMOs mest kjente medlemmer var Egil «Bare Egil» Hegerberg, som fikk fronte gruppen blant annet i Morgennytt på NRK1 i 2000 og i NRK-serien Typisk norsk i 2004. Hegerberg har skrevet sangen «Ved rørende norske rett skrivnings regler» om denne problematikken. Sangen ble senere utgitt på EPen Politimester Egil.

I 2009 kom boka AMO advarer: tunfisk biter i vann på Frifant forlag, med AMO-overhode Terje Fredvik som redaktør. Denne boka samlet eksempler på absurde særskrivingsfeil og andre språklige blemmer fra aviser, radio, fjernsyn og andre språkbrukere.

Nettsidene til AMO lå på det personlige området til Terje Fredvik hos Universitetet i Oslo. Disse ble lagt ned i 2015, og AMO hadde da  medlemmer.

Som en etterfølger etter AMO finnes Facebook-gruppa «AMO Eftf. – delvis i AMOs ånd», med  medlemmer pr. 2024. Denne var opprinnelig omtalt som «AMOs offiselle Facebook-side», men har i senere år beskrevet seg selv som «en 'fanside' i kjølvannet av AMO».

 Referanser 


«Stjernekrig mot orddelinger». Dagsavisen, 22. januar 2000, side 26-27

«Når tunfisk biter i lamme lår». Dagbladet, 15. mai 2009, side 47.

Eksterne lenker
 AMOs offisielle hjemmeside, arkivert i 2019.
 «AMO Eftf. – delvis i AMOs ånd» på Facebook.

Kategori:Norske språkorganisasjoner
Kategori:Etableringer i 1996